**Beosong** je jedan u nizu festivala na kojima bi takmičari iz Srbije pobedom postali učesnici Pesme Evrovizije. Festival je prvi put održan 2. i 3. marta 2013, a na njemu je pobedu odnela ženska pop grupa Moje 3 sa pesmom *Ljubav je svuda*. Organizator takmičenja je Radio-televizija Srbije (RTS), dok su prethodna takmičenja iste prirode bila 3 pa 1 za Oslo (2010), Beovizija (2003—2009), Evropesma (2004—2006) i Jugovizija (1961—1992).

Istorija
--------

Još od 1961, pevači iz Srbije mogli su da učestvuju na Izboru za pesmu Evrovizije. To im je omogućavalo regionalno takmičenje Jugovizija, na kojem su učestvovali pevači iz cele Socijalističke Federativne Republike Jugoslavije. Na primer, poslednja predstavnica Jugoslavije na Evroviziji, Ekstra Nena, srpska je pevačica, kao i pretposlednja Bebi Dol.

Kako se SFRJ raspala, Srbija je nakon 1992. opet učestvovala tek 2003, kada je započeta Beovizija. Za vreme Srbije i Crne Gore, održavala se Evropesma, finalno takmilenje na kojem učestvuju pobednici lokalne Beovizije i Montevizije. Ona je raspadom SCG ukinuta, pa je Beovizija postala sveobuhvatna i slala takmičare na glavni izbor.

Nakon što je poslednje takmičenje ove vrste usled ekonomske krize u Srbiji bilo 2009, mini verzija izbora sa samo tri pesme, nazvana 3 pa 1 za Oslo, održana je radi odabira predstavnika na izdanju Evrovizije iz 2010. Sledeće dve godine, RTS je sam birao predstavnike internim odabirom, dok je kompozicije promotivno prikazivao pred Evroviziju.

Dana 28. novembra 2012, srpska državna televizija je objavila da će organizovati u potpunosti novo takmičenje — Beosong. Kako je kasnije i bilo, a tada samo najavljeno, takmičenje se sastoji iz dva dela. Prvi deo je polufinale, tokom kojeg se odabira pet pesama-finalista, od ukupno petnaest koje je žiri prethodno odabrao od svih kompozicija prethodno dostavljenih televiziji. Drugi deo je finale, u kojem glasači odabiraju jednu od pet numera. U oba dela, ishod je stopostotno baziran na glasanju SMS porukama, pri čemu se sa jednog broja prihvata pet poruka tokom glasanja koje traje deset minuta.

Beosong 2013.
-------------

*Glavni članak: Beosong 2013.*
Period tokom kojeg je predaja kompozicija bila dozvoljena otpočeo je 1. decembra 2012, a trebalo je da bude zatvoren 20. januara 2013, ali je produžen za jedan dan, te su poslednje numere predate 21. januara. Radio-televizija Srbije je 29. januara objavila da je pristigla 171 pesma, i da će uskoro biti odabrano petnaest najboljih. Dana 31. januara, žiri, koji su činili Bilja Krstić (muzički urednik), Momčilo Bajagić (kompozitor), Vladimir Maričić (kompozitor i pijanista), Dragoslav Stanisavljević (džez redakcija) i Dobroslav Predić (muzička redakcija), odabrao je pesme namenjene polufinalu.

Poslednje potvrde spiska učesnika obavljene su 9. februara. Polufinale je održano 2. marta, prema redu izvođenja izvučenom dvanaest dana ranije. Glasači su u finale poslali Sašku Janković, grupu Skajz, Dušana Svilara, Mariju Mihajlović i grupu Moje 3. Finale je u istom studiju održano odmah sutradan. Grupa Moje 3 je sa pesmom *Ljubav je svuda* odnela pobedu uz 25.959 glasova, te će predstavljati Srbiju na takmičenju u Malmeu maja 2013.

Pobednici
---------

|  |
| --- |
| **Pobednici Beosonga** |
| Godina | Pesma | Izvođač | Muzika | Tekst | Aranžman |
| 2013. | *Ljubav je svuda* | Moje 3 | Saša Milošević Mare | Marina Tucaković | Saša Milošević Mare |

Izvori
------

1. ↑  Juhász, Ervin. „Jugovizija, a Song Contest?". ESCXtra. Arhivirano iz originala na datum 2014-01-06. Pristupljeno 5. 3. 2013.
2. ↑  „„Beovizija" ukinuta". Blic Online. Pristupljeno 5. 3. 2013.
3. ↑  „Tri pa jedna za Oslo". RTS. Pristupljeno 5. 3. 2013.
4. ↑  Webb, Glen. „Serbian entry to be chosen in Beosong 2013". Eurovision TV. Pristupljeno 5. 3. 2013.
5. ↑  „Konkurs za srpsku kompoziciju produžen za jedan dan". RTS. Pristupljeno 5. 3. 2013.
6. ↑  Webb, Glen. „Serbia: 171 songs submitted for Beosong 2013". Eurovision.tv. Pristupljeno 5. 3. 2013.
7. ↑  Webb, Glen. „Serbia: RTS reveals the 15 semi finalists". Eurovision TV. Pristupljeno 5. 3. 2013.
8. ↑  „Spisak izvođača i autora na „Beosongu 2013"". RTS. Pristupljeno 5. 3. 2013.
9. ↑  Juhász, Ervin. „Serbia: Running order drawn today". ESCXtra. Arhivirano iz originala na datum 2013-07-20. Pristupljeno 5. 3. 2013.
10. ↑  Brey, Marco. „Serbia: Five qualifiers for tomorrow's final". Eurovision TV. Pristupljeno 5. 3. 2013.
11. ↑  Brey, Marco. „Moje 3 to represent Serbia!". Eurovision TV. Pristupljeno 5. 3. 2013.

  


| Srbija na Pesmi Evrovizije |
| --- |
| Jugovizija (od debija 1961. do raspada SFRJ 1992. sa pauzama) |
| Evropesma-Europjesma (srpskocrnogorsko finale; Beovizija je bila polufinale) |
| Beovizija (2003, 2004, 2005, 2006, 2007, 2008, 2009) |
| 3 pa 1 za Oslo (mini-takmičenje 2010. usled finansijskih problema RTS-a) |
| Beosong (nakon dve godine internog odabira — 2013) |